97/661/YOS: Yhteinen kanta 6 päivältä lokakuuta 1997, jonka neuvosto on määritellyt Euroopan unionista tehdyn sopimuksen K.3 artiklan perusteella Euroopan neuvostossa ja OECD:ssä käytävistä lahjonnan torjuntaa koskevista neuvotteluista



Virallinen lehti nro L 279 , 13/10/1997 s. 0001 - 0002



YHTEINEN KANTA 6 päivältä lokakuuta 1997, jonka neuvosto on määritellyt Euroopan unionista tehdyn sopimuksen K.3 artiklan perusteella Euroopan neuvostossa ja OECD:ssä käytävistä lahjonnan torjuntaa koskevista neuvotteluista (97/661/YOS) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen K.3 artiklan 2 kohdan a alakohdan sekä K.5 artiklan, katsoo, että jäsenvaltiot pitävät kansainvälisellä tasolla tapahtuvaa lahjonnan torjuntaa yhteistä etua koskevana asiana, ottaa huomioon Euroopan yhteisöjen taloudellisten etujen suojaamista koskevaan yleissopimukseen liittyvän neuvoston 27 päivänä syyskuuta 1996 hyväksymän pöytäkirjan (1), ottaa huomioon neuvoston 26 päivänä toukokuuta 1997 tekemän yleissopimuksen sellaisen lahjonnan torjumisesta, jossa on osallisena Euroopan yhteisöjen virkamiehiä tai Euroopan unionin jäsenvaltioiden virkamiehiä (2), ottaa huomioon komission neuvostolle ja Euroopan parlamentille 21 päivänä toukokuuta 1997 esittämän tiedonannon unionin lahjonnantorjuntapolitiikasta, katsoo, että Euroopan neuvoston ministerikomitea hyväksyi marraskuussa 1996 lahjonnan torjuntaa koskevan toimintaohjelman, jossa lahjontaa koskevan rikosoikeudellisen yleissopimuksen laatiminen katsotaan ensisijaiseksi tehtäväksi, katsoo, että OECD:n ministerineuvosto antoi 26 päivänä toukokuuta 1997 kansainvälisiin liiketoimiin liittyvää lahjontaa koskevan suosituksen ja päätti aloittaa neuvottelut kansainvälisestä yleissopimuksesta ulkomaiden virkamiesten lahjonnan kriminalisoimiseksi; kyseinen sopimus voitaisiin avata allekirjoitettavaksi vuoden 1997 lopulla, ottaa huomioon Euroopan neuvostossa ja OECD:ssä käynnissä olevat neuvottelut ja on tietoinen siitä, että on tarpeen varmistaa näiden ja Euroopan unionissa käynnissä olevan valmistelun yhteensopivuus, haluaa suojella Euroopan unionin etuja ja välttää kyseisten kahden Euroopan neuvostossa ja OECD:ssä laadittavan kansainvälisen asiakirjan välisen turhan päällekkäisyyden tai keskinäisen yhteensopimattomuuden, ja katsoo, että Amsterdamin Eurooppa-neuvosto hyväksyi korkean tason työryhmän toimintasuunnitelman järjestäytyneen rikollisuuden torjumiseksi, jossa suositellaan kattavaa suunnitelmaa lahjonnan torjumiseksi, ON MÄÄRITELLYT TÄMÄN YHTEISEN KANNAN: 1 artikla 1. Jäsenvaltiot kannattavat sellaisten tarkoituksenmukaisten kansainvälisten asiakirjojen laatimista, joissa määrätään ulkomaiden virkamiesten ja kansainvälisten järjestöjen virkamiesten lahjonnan kriminalisoimisesta. Tämän kriminalisoinnin olisi ulotuttava kaikkiin valtioihin sekä kansainvälisiin järjestöihin kohdistuvaan lahjontaan, sanotun kuitenkaan vaikuttamatta toimivaltaa koskeviin kysymyksiin. 2. Jäsenvaltiot huolehtivat, tarvittaessa ottamalla asiakirjoihin tätä tarkoittava erityismääräys, siitä, että Euroopan neuvostossa ja OECD:ssä laadittavien asiakirjojen määräykset ovat yhteensopivia jäsenvaltioiden keskenään hyväksymien asiakirjojen kanssa, erityisesti keskinäisen oikeusavun, rikoksen johdosta tapahtuvan luovuttamisen, lahjonnan torjunnan ja yhteisön taloudellisten etujen suojelemisen alalla. 3. Jäsenvaltiot suosittelevat, että Euroopan neuvostossa ja OECD:ssä käynnissä olevien, lahjontaan liittyvien sopimusten valmistelussa noudatetaan johdonmukaisuutta, jotta vältettäisiin eri yleissopimusehdotusten määräysten yhteensopimattomuus ja se, että toisen järjestön piirissä suoritettavassa valmistelutyössä aiheutetaan haittaa toisessa järjestössä suoritettavalle valmistelulle tai että siinä toistetaan turhaan samaa työtä kuin toisella taholla suoritettavassa valmistelussa. 4. Euroopan neuvostossa ja OECD:ssä käytävissä lahjonnan torjuntaan liittyvissä neuvotteluissa jäsenvaltiot varmistavat puheenjohtajavaltion aloitteesta parhaalla mahdollisella tavalla kantojensa yhteensovittamisen ja pyrkivät yhteisymmärrykseen kaikista sellaisista kysymyksistä, jotka vaikuttavat merkittävästi Euroopan unionin etuihin. Komissio on täysipainoisesti mukana tässä työssä. 2 artikla Tämä yhteinen kanta julkaistaan virallisessa lehdessä. Luxemburgissa 6 päivänä lokakuuta 1997. Neuvoston puolesta J. POOS Puheenjohtaja (1) EYVL C 313, 23.10.1996, s. 2. (2) EYVL C 195, 25.6.1997, s. 1.